
«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2026 ԹՎԱԿԱՆԻ ՀՈՒՆԻՍԻ 18-Ի N 882-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ 

	1. Կադաստրի կոմիտե
	30.09.2026

	
	ՍԹ/21099-2026

	Ի պատասխան Ձեր 2026 թվականի սեպտեմբերի 18-ի N /30.2/49692-2026 գրության՝ «Հայաստանի Հանրապետության կառավարության 2026 թվականի հունիսի 18-ի N 882-Ն որոշման մեջ փոփոխություններ և լրացումներ կատարելու մասին» ՀՀ կառավարության որոշման նախագծի (այսուհետ՝ Նախագիծ) վերաբերյալ հայտնում ենք հետևյալը.
1. Նախագծի 1-ին կետի 4-րդ ենթակետով ՀՀ կառավարության 2026 թվականի հունիսի 18-ի N 882-Ն որոշման (այսուհետ՝ Որոշում) մեջ լրացվող նոր 6-րդ կետի 6-րդ ենթակետով նախատեսվում է կարգավորել նաև հավասար նվազագույն գնային առաջարկների դեպքում գնահատողի ընտրության ընթացակարգը՝ սահմանելով, որ ընտրությունն իրականացվում է նվազագույն գնային առաջարկ ներկայացրած գնահատողների միջև՝ նույն կետով նախատեսված կարգով։ Իրավական որոշակիություն ապահովելու նպատակով առաջարկում ենք հստակ սահմանել, որ երկու և ավելի գնահատողների կողմից հավասար նվազագույն գնային առաջարկ ներկայացվելու դեպքում այդ գնահատողների միջև անցկացվում է նոր վիճակահանություն։
	1. Ընդունվել է
Նախագծում կատարվել է համապատասխան լրացում:

	2. Նախագծով նախատեսվող նոր 6-րդ կետի 2-րդ ենթակետի համաձայն՝ վիճակահանությունն անցկացվում է փաստաթղթաշրջանառության էլեկտրոնային «Մալբերի» («Mulberry») համակարգում հայտի գրանցման օրը։ Հաշվի առնելով, որ հայտը կարող է համակարգում գրանցվել նաև աշխատանքային օրվա ավարտին, իսկ թղթային վիճակահանության կազմակերպումը պահանջում է համապատասխան նախապատրաստական գործողությունների իրականացում՝ առաջարկում ենք սահմանել, որ վիճակահանությունն անցկացվում է հայտի գրանցման օրվան հաջորդող երեք աշխատանքային օրվա ընթացքում։
	2. Ընդունվել է 
Նախագծում կատարվել է համապատասխան լրացում:

	3. Առաջարկում ենք հստակ սահմանել նաև վիճակահանության անցկացման համար պատասխանատու ստորաբաժանումը՝ նախատեսելով, որ վիճակահանությունն իրականացվում է Կադաստրի կոմիտեի համապատասխան մասնագիտական ստորաբաժանման կողմից։
	3. Ընդունվել է
Նախագծում կատարվել է համապատասխան լրացում:

	4. Նախագծով հստակեցված չեն թղթային վիճակահանության արդյունքում ընտրված գնահատողների կողմից գնային առաջարկների ներկայացման եղանակը և ժամկետը։ Առաջարկում ենք սահմանել, որ վիճակահանությամբ ընտրված գնահատողները գնային առաջարկները ներկայացնում են համապատասխան հարցումն էլեկտրոնային փոստով ուղարկելու պահից սկսած՝ 72 ժամվա ընթացքում՝ հարցումն ուղարկած էլեկտրոնային փոստի հասցեին պատասխան նամակ ուղարկելու միջոցով։
	4. Ընդունվել է
Նախագծում կատարվել է համապատասխան լրացում:

	5. Առաջարկում ենք հստակ սահմանել նաև վիճակահանության արդյունքների արձանագրման և համապատասխան լիազոր մարմնին ներկայացման կարգը՝ նախատեսելով, որ վիճակահանության արդյունքների վերաբերյալ արձանագրությունը կազմվում է Կադաստրի կոմիտեի համապատասխան մասնագիտական ստորաբաժանման կողմից և կազմման օրվանից հետո՝ երեք աշխատանքային օրվա ընթացքում, էլեկտրոնային փաստաթղթաշրջանառության «Մալբերի» («Mulberry») համակարգի միջոցով ներկայացվում է համապատասխան լիազոր մարմնին։
	5. Ընդունվել է 
Նախագծում կատարվել է համապատասխան լրացում:


	6. Անհրաժեշտ է Նախագծով համարժեք կարգավորում նախատեսել նաև Որոշմամբ հաստատված հավելվածի 15-րդ կետով սահմանված ընթացակարգի համար՝ ապահովելով առաջարկվող կարգավորումների միասնական կիրառումը։
	6. Ընդունվել է
Նախագծում կատարվել է համապատասխան լրացում:

	7. Նախագծի համաձայն՝ վիճակահանության արդյունքները, դրանց վերաբերյալ արձանագրությունը և վիճակահանության տեսաձայնագրությունը Կադաստրի կոմիտեի կողմից ենթակա են արխիվացման և պահպանման Որոշմամբ հաստատված հավելվածի 18-րդ կետով սահմանված ժամկետով՝ վիճակահանությունից հետո առնվազն հինգ տարի: Այս առնչությամբ հարկ է նկատի ունենալ, որ Կադաստրի կոմիտեն ներկայումս չունի անհրաժեշտ ծավալի տեխնիկական կրիչներ և համապատասխան տեխնիկական հզորություններ՝ յուրաքանչյուր վիճակահանության շրջանակում ձևավորված նյութերը, հատկապես տեսաձայնագրությունները, սահմանված ամբողջ ժամկետի ընթացքում պահպանելու համար։ Հետևաբար, նշված պահանջի պատշաճ կատարումն ապահովելու համար անհրաժեշտ կլինի նախատեսել լրացուցիչ տեխնիկական ռեսուրսներ և համապատասխան ֆինանսական միջոցներ։
Միաժամանակ հայտնում ենք, որ հանրության գերակա շահերի ապահովման նպատակով օտարվող սեփականության գնահատողի ընտրության գործընթացի իրականացման համար նոր՝ անհրաժեշտ գործառութային հնարավորություններ ապահովող առանձին համակարգի ներդրման պարագայում Որոշմամբ հաստատված հավելվածի 13-րդ կետով նախատեսված կարգավորումը փոփոխելու անհրաժեշտություն չի առաջանա։
Եթե, այնուամենայնիվ, գնահատողի ընտրության գործընթացը նախատեսվի իրականացնել «ARMEPS» կամ այլ գործող համակարգի միջոցով, անհրաժեշտ կլինի Որոշմամբ հաստատված հավելվածի 13-րդ կետը համապատասխանաբար խմբագրել, ինչպես նաև փոփոխություն կատարել Որոշման 3-րդ կետում։ Մասնավորապես, Կադաստրի կոմիտեի ղեկավարին վերապահված՝ հատուկ համակարգչային ծրագրի գործարկումն ապահովելու վերաբերյալ հանձնարարականը պետք է վերապահվի այն պետական կառավարման մարմնի ղեկավարին, որի տնօրինության ներքո գործում է «ARMEPS» կամ այլ գործող համակարգը։
	7. Ընդունվել է
Նախագծով նախատեսվել են վիճակահանության գործընթացի շրջանակում ձևավորված տեղեկությունների, փաստաթղթերի, արձանագրությունների և տեսաձայնագրությունների պահպանման, ինչպես նաև ծրագրի գործարկումից հետո՝ դրանց մուտքագրման և պահպանման ապահովման կարգավորումներ։
Ինչ վերաբերում է Որոշմամբ հաստատված հավելվածի 13-րդ կետը խմբագրելուն, ապա հաշվի առնելով համակարգի գործարկման նախնական փուլը` նպատակահարմար չէ կատարել այնպիսի լրացումներ կամ փոփոխություններ, որոնք կապված են ծրագրի տեխնիկական հնարավորությունների հետ:

	2. Ֆինանսների նախարարություն
	05.10.2026

	
	01/11-1/25627-2026

	Ի պատասխան Ձեր՝ սույն թվականի սեպտեմբերի 17-ի թիվ /30,2/49693-2026 գրության՝ ՀՀ ֆինանսների նախարարությունն ուսումնասիրել է «Հայաստանի Հանրապետության կառավարության 2026 թվականի հունիսի 18-ի N 882-Ն որոշման մեջ փոփոխություններ և լրացումներ կատարելու մասին» ՀՀ կառավարության որոշման նախագիծը (այսուհետ՝ Նախագիծ) և հայտնում է հետևյալը․
1․  Նախագծի 1-ին կետի 4-րդ ենթակետով նախատեսվում է որոշումը լրացնել նոր բովանդակությամբ՝ 6-րդ կետով, որի 5-րդ ենթակետով նախատեսվում է, որ Կադաստրի կոմիտեն գնահատողների հետ սույն կարգով նախատեսված փաստաթղթերի, տեղեկությունների և ծանուցումների փոխանակումն ու շրջանառությունն ապահովում է էլեկտրոնային փոստի միջոցով՝ Կադաստրի կոմիտեի պաշտոնական և գնահատողների՝ Կադաստրի կոմիտեին տրամադրած էլեկտրոնային փոստի հասցեներով։
Այս կապակցությամբ հայտնում ենք, որ առաջարկվող կարգավորման կիրառումը կարող է առաջացնել մասնակիցների գնային առաջարկների՝ սահմանված ժամկետից շուտ հասանելի դառնալու ռիսկ, ինչը կարող է ստեղծել հնարավոր չարաշահումների նախադրյալներ։
Բացի այդ, նույն 6-րդ կետով սահմանվում է, որ մինչև գնահատողի ընտրության ծրագրի գործարկումը նախատեսվում է Կադաստրի կոմիտեի կողմից կիրառել գնահատողի ընտրության ժամանակավոր ընթացակարգ՝ թղթային եղանակով անցկացվող վիճակահանության միջոցով։ Միաժամանակ, կարգավորվում են հայտերի էլեկտրոնային շրջանառությունը «Մալբերի» («Mulberry») համակարգի միջոցով իրականացնելու, վիճակահանության ընթացքի տեսաձայնագրման, արդյունքների արձանագրման, ինչպես նաև համապատասխան փաստաթղթերի և տեսաձայնագրության արխիվացման ու պահպանման հետ կապված հարցերը։
Հաշվի առնելով վերոգրյալը` առաջարկում ենք Նախագծի հիմնավորմամբ բացահայտել, թե արդյոք Նախագծով նախատեսվող նոր՝ մինչև ծրագրի գործարկումը գնահատողի ընտրությունն իրականացնելու մեխանիզմի կիրառման համար անհրաժեշտ են լրացուցիչ ֆինանսական միջոցներ, թե՝ ոչ, ինչպես նաև, լրացուցիչ ծախսերի անհրաժեշտության դեպքում առաջարկում ենք ներկայացնել դրանց չափը և ֆինանսավորման աղբյուրը:
Բացի այդ, առաջարկում ենք կոմիտեի կողմից գնահատողներին հրավերների տրամադրման և վերջիններիս կողմից հայտերի ներկայացման գործընթացը կազմակերպել էլեկնտրոնային գնումների համակարգով՝ թվայնացնելով միայն վերջինիս կողմից չապահովվող՝ գնահատողների ցանկից վիճակահանությամբ ընտրություն կատարելու գործընթացը:
	1․Չի ընդունվել
Նախագծով նախատեսված կարգավորումը կրում է ժամանակավոր բնույթ և կիրառվելու է մինչև գնահատողի ընտրության համապատասխան ծրագրի գործարկումը։ Էլեկտրոնային փոստով փաստաթղթերի փոխանակումն ինքնին չի ստեղծում գնային առաջարկների վաղաժամ հասանելիության հնարավորություն, քանի որ փաստաթղթաշրջանառությունն իրականացվելու է Կադաստրի կոմիտեի պաշտոնական և գնահատողների կողմից նախապես տրամադրված էլեկտրոնային փոստի հասցեների միջոցով՝ համապատասխան գործընթացի շրջանակներում։ 
Ինչ վերաբերում է գնահատողի ընտրությունն առաջարկվող` էլեկտրոնային գնումների համակարգով իրականացնելուն, ապա նախ` այն չի ամրագրվում համապատասխան իրավական ակտով, և երկրորդ, անհրաժեշտ է գնահատել` արդյոք այդ համակարգն ապահովում է գործընթացի էական սկզբունքների, օրինակ` գնահատողների պատահական ընտրության և այլ կարևոր փուլերի իրականացման հնարավորություն:

	2. Նախագծի հիմնավորման 4-րդ կետի համաձայն՝ Նախագծի ընդունումը ՀՀ պետական կամ տեղական ինքնակառավարման մարմնի բյուջեում եկամուտների և ծախսերի էական ավելացում կամ նվազեցում չի նախատեսվում:
Այդ կապակցությամբ հայտնում ենք, որ «էական» եզրույթի առկայությունը ենթադրում է ՀՀ պետական բյուջեից լրացուցիչ ֆինանսական միջոցների հատկացման անհրաժեշտություն:
Ուստի, առաջարկում ենք հիմնավորման վերոնշյալ կետից հանել «էական» բառը:
Միաժամանակ, առաջարկում ենք իրավական ակտերի նախագծերը ներկայացնելիս, դրանց կից տեղեկանք-հիմնավորումներում ֆինանսական գնահատականներին վերաբերող տեղեկատվությունը ներկայացնել առավել հստակ կամ բացառել լրացուցիչ ծախսերի անհրաժեշտությունը՝ համապատասխան հիմնավորումներով, կամ ծախսերի առկայության դեպքում ներկայացնել հաշվարկներով հիմնավորված ֆինանսական գնահատականը:
	2. Ընդունվել է
Նախագծի ընդունման հիմնավորումներում կատարվել է համապատասխան փոփոխություն:

